# З А П О В Е Д

Nо РД-04- 87 /14.06.2023 г.

*Гр. Стара Загора*

На основание чл. 3, ал. 3, т. 1, 3 и 27 и чл. 4 от Устройствения правилник на областните дирекции “Земеделие” с оглед разпоредбите на чл. 6, ал. 1, т. 2 от Закона за опазване на земеделските земи /ЗОЗЗ/ и Наредба № 8121з-968 от 10.12.2014 г. за правилата и нормите за пожарна безопасност при извършване на дейности в земеделските земи и в изпълнение на писмо от директора на Дирекция „Сигурност“ при МЗм, вх. № РД-12-01-153/13.06.2023 г. и с цел недопускане възникването на пожари и нанасяне на щети на земеделска продукция и селскостопански инвентар,

Н А Р Е Ж Д А М :

# 1. ОБЯВЯВАМ за пожароопасен сезон в земеделските земи на територията на област Стара Загора периода от 15.06.2023 год. до 31.10.2023 год.

#  2. За горепосочения сезон, с оглед спазване разпоредбите на ЗОЗЗ и Наредба № 8121з-968 от 10.12.2014 г. за правилата и нормите за пожарна безопасност при извършване на дейности в земеделските земи, се забранява паленето на стърнища и други растителни отпадъци в земеделските земи и извън тях /слогове и крайпътни ивици/, и използването на открити огнеизточници.

 3. Физическите и юридически лица, собственици и ползватели на земеделски земи, както и лицата, които преминават покрай неожънати площи или осъществяват дейности в близост до тях, са длъжни стриктно да спазват правилата и нормите за пожарна безопасност при извършване на дейности в земеделски земи, а именно:

 3.1. Не се допуска паленето на открит огън, тютюнопушенето и паркирането на моторни превозни средства в площите с посеви и на разстояние, по-малко от 50 метра до тях, от настъпването на восъчна зрялост до окончателното прибиране на реколтата и изораване на стърнищата.

 3.2. Не се разрешава извършването на ремонтни дейности по линейните обекти, преминаващи през житни площи, през периода от восъчна зрялост до прибиране на реколтата.

 4. Водачите на земеделска техника са длъжни да спазват установените правила и норми за пожарна безопасност, да могат да работят с наличните пожаротехнически средства, да зареждат с гориво на пожарообезопасени места и при неработещ двигател, да съхраняват горивно-смазочните материали в затворени метални съдове извън посевите на пожарообезопасени места, да извършват ремонти и технически обслужвания на техниката на пожарообезопасени места извън посевите и стърнищата.

5. В жътвената кампания се използва земеделска техника, която е преминала годишен технически преглед, когато такъв се изисква съгласно Закона за регистрация и контрол на земеделската и горската техника /ЗРКЗГТ/, или периодичен технически преглед съгласно Закона за движение по пътищата, и е осигурена с изискващите се пожаротехнически средства и искрогасители, съгласно чл. 20 от Наредба № 8121з-968 от 10.12.2014 г.

#  5. Кметовете на общините на територията на област Стара Загора следва да обявят със своя заповед настъпването на „Восъчна зрялост“ на посевите от житни култури и да определят мерки за осигуряване на пожарната безопасност.

 6. Всички юридически и физически лица, осъществяващи дейности в земеделските земи, следва да организират изпълнението на изискванията на ЗОЗЗ и Наредба № 8121з-968 от 10.12.2014 г., да уведомяват писмено съответната РСПБЗН преди започване на жътвата в площи над 100 дка, да парцелират и осигуряват пожарозащитни ивици в земеделските земи, засети с житни култури, както и да използват земеделска техника, отговаряща на изискванията за безопасна експлоатация.

 7. Органите на ПБЗН и инспекторите от Областна дирекция „Земеделие“ – гр. Стара Загора, осъществяващи дейностите, свързани със ЗРКЗГТ, извършват контрол по изпълнението на предвидените противопожарни мерки за недопускане възникването на пожари и нанасяне на щети на селскостопански инвентар и земеделска продукция на територията на област Стара Загора.

 8. Непосредственото организиране на борбата с пожари се извършва от органите на ПБЗН, със съдействието на общините, собствениците и ползвателите на селскостопански инвентар и земеделски земи, както и на лицата, извършващи дейности в тях.

 9. Всяко лице, забелязало пожар, е длъжно незабавно да предприеме действия за уведомяване на центровете за приемане на спешни повиквания към Единния европейски номер 112.

#  Копие от настоящата заповед да се предостави на кметовете на общините на територията на област Стара Загора, Регионална дирекция ПБЗН – Стара Загора, браншовите организации на зърнопроизводителите на територията на област Стара Загора, на общинските служби по земеделие на територията на област Стара Загора. Заповедта да се обяви на информационните табла в сградите на общинските служби по земеделие и офисите към тях, както и в сградата на Областна дирекция „Земеделие“ – Стара Загора и да се публикува на интернет-страницата на Областна дирекция „Земеделие“ – Стара Загора.

 Контролът по изпълнението на заповедта възлагам на главния директор на ГД „Аграрно развитие“.

